Maj miesionc pamiynci
Poczontek maja dlo mieszkancow naszego kraju je czasym łodpoczynku. Ludzie majom wolne łodroboty wyjyżdżajom dychnonć se łod wszystkich starań kiere niesie nom życi.Trza tyż wzionć pod uwaga że som poczontek maja je tyż takim czasym pamiynci i zocy ważnych wydarzyń. I tak
1 Maja Świynto Pracy i dziesiynciolecie wstompiynio Polski do Unji Europejski.
2 Maja Dziyń fany Polski
3 Maja Narodowe Świynto Konstytucji 3 Maja i 94 rocznica wybuchu III Powstanio Slonskigo
Niy chca tu szkryflać ło wstompiyniu Polski do Unji bo pszeca kożdy s nas je abo boł świadkiym tego wydarzynio. Ło 1 maju naszklryflali my już doś
trocha we naszej gazecie no a ło fanie tyż. Trza jednako pamiyntać ,że fana Polski powieszono na naszych chałupach i inszych budynkach je takim wyrazym pamiynci i patriotyzmu. Drugo ważno sprawa to tako ,że we tym roku wyjontkowo połonczono Świynto Konstytucji 3 Maja ze rocznicom wybuchu III Powstanio Slonskigo. Co do tego piyrszego wydarzynio Konstytucjo 3 Maja uchwaloł Sejm Wielki we 1791roku .Było to wydarzyni niy yno na skala Polski ale i Europy. Była to piyrszo konstytucjo nowożytno we Europie a drugo po amerykański na świecie .Dlo naszego kraju otoczonego s trzech stron bez zaborcow była takom prubom retowanio Rzeczypospolitej Obojga Narodow. Polsko była łostawiono sama sobie i chocioż prugowała ratować swoja niepodległoś łostała we 1795 r. wymazano ze mapy Europy. Jednako wszyjscy wierzyli że sie łodrodzi ponownie co stało sie we 1918roku. Tak jakoś sie słożyło że po tej dacie we latach 1919-1921r. wybuchły Powstania Slonski a te łostatni we 1921r było takim zrywym Polokow donżoncych do prziłonczynio Górnego Ślonska do Macierzy. Byłoby szkoda jak by my nie przypomnieli plebiscytu ze 20 marca 1921r. W wyniku tego plebiscytu yno powiaty pszczyński i rybnicki miały noleżeć do Polski toż te III Powstani Slonski było takom łodpowiedziom na niekorzystny dlo Polski werdykt Miyndzynarodowej Komisje Plebiscytowej. Rozpoczyno sie we nocy z 2 na 3 maja .We wyniku tego powstanio Rada Ambasadorow zdecydowała ło korzystnym podziale Slonska .Do Polski prziłonczono 29 % łobszaru łobjyntego plebiscytym . Myśla ,że wszystki Powstania Slonski były fest ważne dlo kożdego Slonzoka. Jak by tak posznupać we starych archiwach abo albumach familijnych to kożdy s nas by coś tam znod. Pamiyntom ,jak żech była małom dziołszkom to mój stażik łosprowioł ło powstaniach slonskich we kierych broł udział. Doszoł aż na Gora Św.Anny i niy mogłabych tego faktu pominonć przekazujonc swojim dzieckom że starzik tyż tworzoł historjo niy yno naszej familije ale i Slonska.
Regina Sobik
swe_Latn szl_Latn szl_Latn szl_Latn szl_Latn szl_Latn szl_Latn vec_Latn